钦定古今图书集成/明伦汇编/官常典/第560卷 > 戴叔伦
## 钦定古今图书集成/明伦汇编/官常典/第560卷 > 戴叔伦

按《唐书》本传，“叔伦，字幼公，润州金坛人。师事萧颖士，
为门人冠。刘晏管盐铁，表主运湖南，至云安，杨惠琳
反，驰客劫之，曰：‘归我金币，可缓死’。叔伦曰：‘身可杀，财
不可夺’。乃舍之。嗣曹王皋领湖南、江西，表佐幕府。皋
讨李希烈，留叔伦领府事，试守抚州剌史。民岁争灌
溉，为作均水法，俗便利之，耕饷岁广，狱无系囚。俄即”
真。期年，诏书褒美，封谯县男，加金紫服。齐映、刘滋执
政，叔伦劝以“屯难未靖，安之者莫先于兵。兵所籍者
食，故金谷之司不轻易人。天下州县，有上、中下、紧望
雄辅者，有司铨拟，皆便所私，此非为官择人、为人求
治之术。其尤切者，县令、录事参军事。此二者宜出中
书门下，无计资序，限远近高卑，一以殿最升降，则人
知劝。”映等重其言。迁容管经略使。绥徕彝落，威名流
闻。其治清明仁恕，多方略，故所至称最。德宗尝赋《中
和节诗》，遣使者宠赐。代还，卒于道，年五十八。